Komisijos direktyva 2003/60/EB
2003 m. birželio 18 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir kai kuriuose augalinės kilmės produktuose ir ant jų, įskaitant vaisius ir daržoves, nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl didžiausios pesticidų likučių koncentracijos vaisiuose bei daržovėse ir ant jų nustatymo [1] su paskutiniais pakeitimais, padarytais Komisijos direktyva 2002/79/EB [2], ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [3] su paskutiniais pakeitimais, padarytais Komisijos direktyva 2002/79/EB, ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [4] su paskutiniais pakeitimais, padarytais Direktyva 2002/79/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [5] su paskutiniais pakeitimais, padarytais Komisijos direktyva 2002/100/EB [6], ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [7] su paskutiniais pakeitimais, padarytais Komisijos direktyva 2003/39/EB [8], ypač į jos 4 straipsnio 1 dalies f punktą,
kadangi:
(1) Komisijos direktyvomis 2001/21/EB [9], 2002/18/EB [10] ir 2002/37/EB [11] į Tarybos direktyvos 91/414/EEB I priedą buvo įtrauktos esamos veikliosios medžiagos: amitrolas, dikvatas, izoproturonas ir etofumezatas.
(2) Komisijos direktyvomis 2001/28/EB [12], 2001/87/EB [13], 2002/48/EB [14], 2002/64/EB [15] ir 2002/81/EB [16] į Tarybos direktyvos 91/414/EEB I priedą buvo įtrauktos naujos veikliosios medžiagos: fenheksamidas, S-metilacibenzolaras, ciklanilidas, etilpiraflufenas, iprovalikarbas, prosulfuronas, sulfosulfuronas, etilcinidonas, butilcihalofopas, famoksadonas, florasulamas, M-metalaksilas, pikolinafenas ir flumioksazinas.
(3) Nagrinėjamų veikliųjų medžiagų įtraukimas į Direktyvos 91/414/EEB I priedą buvo pagrįstas informacijos apie numatytus naudojimo atvejus įvertinimu. Informaciją apie šį naudojimą pateikė tam tikros valstybės narės pagal Direktyvos 91/414/EEB 4 straipsnio 1 dalies f punktą. Gauta informacija buvo patikrinta ir jos pakanka tam, kad būtų galima nustatyti tam tikras didžiausios likučių koncentracijos (DLK).
(4) Jei nėra Bendrijos arba laikinųjų DLK verčių, prieš išduodamos leidimus augalų apsaugos produktams, turintiems šių veikliųjų medžiagų, valstybės narės turi nustatyti nacionalines laikinąsias DLK pagal Direktyvos 91/414/EEB 4 straipsnio 1 dalies f punktą.
(5) Dėl veikliųjų medžiagų chlorfenapiro, fentino acetato ir fentino hidroksido buvo priimti Komisijos sprendimai 2001/697/EB [17], 2002/478/EB [18] ir 2002/479/EB [19] jas neįtraukti į Direktyvos 91/414/EEB I priedą. Šie sprendimai numatė, kad augalų apsaugos produktams, turintiems šių veikliųjų medžiagų, leidimai naudoti Bendrijoje nebeišduodami. Todėl siekiant tinkamai prižiūrėti ir kontroliuoti pesticidų naudojimo draudimą bei apsaugoti vartotoją, būtina visų šių pesticidų likučius, atsiradusius dėl šių augalų apsaugos produktų naudojimo, įtraukti į Direktyvų 86/362/EEB, 86/363/EEB ir 90/642/EEB priedus.
(6) Siekiant suteikti galimybę įgyvendinti teisėtus lūkesčius dėl turimų pesticidų atsargų suvartojimo, Komisijos sprendimuose dėl neįtraukimo buvo numatytas laipsniško likvidavimo laikotarpis, ir DLK verčių, pagrįstų nuomone, kad atitinkamos cheminės medžiagos neleidžiama naudoti Bendrijoje, reikėtų netaikyti tol, kol nesibaigs tai cheminei medžiagai taikomas likvidavimo laikotarpis.
(7) Bendrijos didžiausios likučių koncentracijos vertės ir Maisto kodekso rekomenduojamos koncentracijos vertės nustatomos ir įvertinamos taikant panašias metodikas. Yra ribotas skaičius Kodeksų nustatytų dikvato ir fentino (acetato arba hidroksido) DLK verčių. Į šias vertes buvo atsižvelgta nustatant DLK vertes šioje direktyvoje. Į Kodekso DLK vertes, kurias buvo rekomenduota greitu laiku panaikinti, nebuvo atsižvelgta. DLK vertės, pagrįstos Kodekso DLK vertėmis, buvo įvertintos atsižvelgiant į vartotojams keliamą riziką, ir naudojant Komisijos turimais tyrimais pagrįstas toksikologines charakteristikas, rizika nebuvo nustatyta.
(8) Atitinkami techniniai ir moksliniai apskaičiavimai dėl nagrinėjamų veikliųjų medžiagų įtraukimo arba neįtraukimo į Direktyvos 91/414/EEB I priedą buvo baigti pateikiant Komisijos ekspertizės ataskaitas. Pirmiau minėtų cheminių medžiagų įvertinimo ataskaitos buvo baigtos iki datos, nurodytos 1 ir 2 punktuose cituotose Komisijos direktyvose ir 5 punkte cituotuose sprendimuose. Šiose ataskaitose yra nustatyta nagrinėjamų cheminių medžiagų leistina paros dozė (LPD) ir, jei būtina, ūmaus poveikio etaloninė dozė (ŪPED). Vartotojų veikimas visą gyvenimo trukmę per maisto produktus, apdorotus nagrinėjama veikliąja medžiaga, yra įvertintas ir pateiktas skaičiais pagal Bendrijos metodikas. Be to, buvo atsižvelgta į Pasaulio sveikatos organizacijos paskelbtas rekomendacijas [20] ir į Augalų mokslinio komiteto nuomonę [21] apie taikytus metodus. Buvo padaryta išvada, kad dėl pasiūlytų DLK verčių LPD arba ŪPED nebus viršytos.
(9) Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų likučių poveikio, visiems atitinkamiems maisto produktų ir pesticidų deriniams reikėtų nustatyti laikinąsias DLK vertes, atitinkančias apatinę analizinio nustatymo ribą.
(10) Tokių laikinųjų DLK verčių nustatymas Bendrijos lygiu valstybėms narėms nedraudžia nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turėtų pakakti kitiems atitinkamos veikliosios medžiagos naudojimo atvejams nustatyti. Vėliau laikinosios DLK vertės turėtų tapti galutinėmis.
(11) Todėl siekiant tinkamai prižiūrėti ir kontroliuoti pesticidų naudojimo draudimą bei apsaugoti vartotoją, visus pesticidų likučius, atsiradusius dėl šių augalų apsaugos produktų naudojimo, būtina įtraukti į Direktyvų 86/362/EEB, 86/363/EEB ir 90/642/EEB priedus. Dėl tos priežasties Direktyvų 86/362/EEB, 86/363/EEB ir 90/642/EEB priedai turėtų būti atitinkamai iš dalies keičiami.
(12) Norint dikvato pesticidų likučių didžiausios koncentracijos vertes nustatyti Bendrijos lygiu, būtina Direktyvos 76/895/EEB nuostatas perkelti į Direktyvas 86/362/EEB, 86/363/EEB ir 90/642/EEB, panaikinti nuostatas Direktyvoje 76/895/EEB ir iš dalies pakeisti kai kurias iš šių nuostatų atsižvelgiant į mokslo ir technikos pažangą bei į naudojimo atvejų bei leidimų pasikeitimus nacionaliniu ir Bendrijos lygiu.
(13) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo įrašai apie dikvatą išbraukiami.
2 straipsnis
Į Direktyvos 86/362/EEB II priedo A dalį įrašomos didžiausios pesticidų likučių koncentracijos vertės, pateiktos šios direktyvos I priede.
3 straipsnis
Į Direktyvos 86/363/EEB II priedo A ir B dalis įrašomos didžiausios pesticidų likučių koncentracijos vertės, pateiktos šios direktyvos II ir III prieduose.
4 straipsnis
Į Direktyvos 90/642/EEB II priedą įrašomos didžiausios pesticidų likučių koncentracijos vertės, pateiktos šios direktyvos IV priede.
5 straipsnis
Valstybės narės priima įstatymus ir kitus teisės aktus, kurie, įsigalioję iki 2003 m. birželio 30 d., įgyvendina šią direktyvą, išskyrus nuostatas dėl fentino hidroksido, fentino acetato ir chlorfenapiro, kurios įsigalioja iki 2004 m. birželio 30 d. Apie tai jos nedelsdamos praneša Komisijai.
Šias nuostatas jos taiko nuo 2003 m. liepos 1 d., išskyrus nuostatas dėl fentino hidroksido, fentino acetato ir chlorfenapiro, kurias jos taiko nuo 2004 m. liepos 1 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2003 m. birželio 18 d.